
Selamun alejkum, šejh.


Jedno pitanje brzinsko. Ova knjiga što je *[vakuf](https://pitajucene.com/search/vakuf/questions/ "Pretraži pitanja o vakufu")* Komentar tahavijske akide, jel je dozvoljeno prodavat? Vidio sam da se prodaje. Učenici medrese u Mostaru prodaju po 2,3,5 KM, i ja uzimam od njih i prodajem braći po 10 KM. Jel uredu to? Na knjigi piše “besplatan primjerak” i da je “vakuf”. Učenici koji su to dobili besplatno oni to prodaju, a naravno neka braća jedva čekaju na ovu knjigu.


* 
* 
* 
* 
* 
* 
* 

 

PRODAJA I KUPOVINA UVAKUFLJENIH KNJIGA (poput „Komentara Tahavijine poslanice“, „Buharijine zbirke hadisa“, „Tefsira“ Ibn Kesira i slično)
==========================================================================================================================================

 

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Knjige (ili Mushafi) na kojima piše da su *[VAKUF](https://pitajucene.com/search/vakuf/questions/ "Pretraži pitanja o vakufu")*, BESPLATAN PRIMJERAK i slično nije dozvoljeno prodavati. Jer ono što se uvakufi izlazi iz vlasništva onoga ko je uvakufio i prelazi u vlasništvo Allaha, po većini učenjaka, ili u vlasništvo svih muslimana, po drugom mišljenju učenjaka.


Prema tome, to što rade učenici medrese (i drugi) koji su dobili „Komentar Tahavijine poslanice“ na poklon, nije dozvoljeno. Novac koji su dobili za tu prodaju je *[haram](https://pitajucene.com/search/haram/questions/ "Pretraži pitanja o haramu")* *[imetak](https://pitajucene.com/search/imetak/questions/ "Pretraži pitanja o imetku")*, obavezni su da ga se riješe. Ili da ga vrate kupcu ako je to moguće, ili da ga udijele kao sadaku siromašnima, a za to neće imati sevapa (nagradu).


Ovaj *[propis](https://pitajucene.com/search/Propis/questions/ "Pretraži pitanja o propisima")* se odnosi na sve knjige koje se dijele kao vakuf ili besplatan primjerak, poput „Buharijine zbirke hadisa“, „Tefsira“ Ibn Kesira i slično.


Onaj ko se okoristio sa spomenutim knjigama, nema smetnje da ih pokloni nekom drugom, a ne da ih prodaje.


Sa druge strane, ko ne može nabaviti (dobiti) primjerak spomenutih knjiga osim da ih kupi od onih koji prodaju, nema smetnje da ih kupi, jer drugačije ih ne može nabaviti. S tim da mu nije dozvoljeno da je nakon upotrebe prodaje. Samo je može pokloniti drugom.


Oko propisa prodaje knjiga na kojima piše da se dijele besplatno, da nisu na prodaju, da su vakuf Allahu i slično nisam našao da ima razilaženja među savremenim učenjacima koji su o tome izdali fetve. A oko knjiga koje besplatno dijele neke vjerske ili davetske institucije ili humanitarne organizacije na kojima ne piše da su besplatne, niti da nisu na prodaju, niti da su vakuf Allahu i slično, evo šta kaže Stalna komisija za naučno istraživanje i fetve u Saudijskoj Arabiji.


Upitana je komisija (broj fetve 19292) sljedeće:


„Pitanje: Da li je dozvoljeno prodavati knjige i kasete za kojima više nemamo potrebe, a koje pošalju neka braća i humanitarne organizacije, a na kojima nije napisano da su vakuf Uzvišenom Allahu ili da se poklanjaju, a ne prodaju. Na njima piše cijena knjiga. Je li dozvoljeno da ih prodamo sa ciljem da kupimo druge?


Odgovor: Sve knjige i kasete koje se besplatno dijele od strane dobrovoljnih davaoca i humanitarnih organizacija se smatraju vakufom te ih nije dozvoljeno prodavati niti trgovati sa njima. Ko za njima nema potrebe neka ih da drugome kome trebaju.“


Stalna komisija za naučno istraživanje i fetve u sastavu: Bekr ibn Abdullah Ebu Zejd, Salih ibn Fevzan El-Fevzan, Abdulaziz ibn Abdullah Ale eš-Šejh i Abdulaziz ibn Abdullah ibn Baz.


Prema tome, kupoprodaja i trgovina uvakufljenih knjiga (koje se dijele besplatno) je zabranjena. Onaj ko je to već uradio, a nije znao, nema grijeha, ali se treba riješiti haram imetka koji je stekao na takav način, tj. da ga vrati onome kome je prodao takve knjige ili ako je to nemoguće da tu vrijednost udijeli siromašnima.


Ve billahi tevfik.


Na pitanje odgovorio dr. Zijad Ljakić – zijad-ljakic.com


